## El Consell aprova la concessió d’1,2 milions d’euros als consorcis de gestió de residus per a finançar actuacions derivades de les inundacions

*** La concessió compensa els gastos extraordinaris per l’acumulació de residus i evita que el sobrecost repercutisca en els municipis afectats
* Estes subvencions formen part del Pla Endavant de la Generalitat**

El Consell ha aprovat el decret pel qual s’establixen les bases reguladores i es concedixen de manera directa subvencions per valor d’1,2 milions d’euros a les entitats encarregades de la gestió de residus en les zones afectades per les inundacions d’octubre del passat any.

El decret preveu una ajuda de 500.000 euros al Consorci València Interior V-3 i de 700.000 euros al Consorci del Pla zonal de residus 5, Àrea de Gestió V-4, destinats a finançar actuacions de gestió dels residus generats per les riuades en els municipis integrats en els dos consorcis.

Les poblacions afectades han hagut d’afrontar l’acumulació de grans quantitats de residus de diversa tipologia generats com a conseqüència directa de les inundacions. La magnitud dels materials arreplegats s’aproxima al volum total de residus produïts en un any en la Comunitat Valenciana, equivalent a l’11 % del total anual generat en el conjunt del territori nacional.

Les inundacions van afectar més de 80 municipis de la província de València en els quals actuen les entitats responsables de la gestió de residus de caràcter domèstic: el Consorci València Interior V-3, corresponent al Pla Zonal 4, i el Consorci del Pla zonal de residus 5 Àrea de Gestió V-4. En els dos casos, més d’una trentena de municipis de cada consorci es van vore directament i greument afectats pel temporal.

Cal assenyalar que les dos entitats són les úniques competents per a la prestació del servici de gestió de residus en els seus respectius àmbits, i s’han vist obligades a assumir l’increment excepcional de residus derivats de les inundacions.

Amb les ajudes previstes, la Generalitat pretén dotar els consorcis dels recursos necessaris per a compensar els gastos extraordinaris de les actuacions realitzades, evitant que el sobrecost repercutisca en la taxa de tractament de residus que abonen les persones i empreses dels municipis afectats. D’esta manera, es contribuïx a alleujar la càrrega econòmica sobre la ciutadania i a facilitar el procés de recuperació i reconstrucció després de l’episodi meteorològic.

La concessió directa es justifica per la impossibilitat d’una convocatòria pública, atés que el Consorci V-3 i el Consorci V-4 són les úniques entitats competents per a la gestió de residus en el seu àmbit territorial.

Estes subvencions s’emmarquen en el dispositiu impulsat per la Generalitat per a la retirada de més d’un milió de tones de residus, així com de llots i vehicles afectats, amb una dotació superior als 224 milions d’euros. Formen part del Pla de recuperació i reconstrucció de la Comunitat Valenciana, Pla Endavant, aprovat pel Consell el 31 de juliol de 2025, el propòsit del qual és consolidar la recuperació econòmica i social de les zones afectades per les riuades.

Fecha: 21/10/2025